**Gátér Község Önkormányzatának gazdasági programja 2014-2019.**

**BEVEZETÉS**

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116. §-ban meghatározottak alapján kerül sor.

A gazdasági program a képviselő-testület megbízatásának időtartamára, vagy azt meghaladó időszakra szólhat. A gazdasági program elkészítésének célja, hogy az önkormányzat képviselő-testülete egységes, előre meghatározott célrendszer szerint működjön és a lehetőségek figyelembe vétele mellett fejlődjön is.

A gazdasági program az önkormányzat részére helyi szinten határozza meg mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok figyelembevételével – a megyei térségi koncepciókhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják.

A képviselő-testület a jelen gazdasági programban meghatározottakat figyelembe veszi minden gazdasági jellegű, a gazdálkodásra, a település működtetésére, fejlesztésére vonatkozó döntésnél, különös tekintettel az éves költségvetési rendeletek elkészítése és összeállítása során.

Az Önkormányzatok helyzete, feladatrendszere, belső működése az elmúlt négy évben megváltozott. Számos feladat, hatáskör került más szintre, a közigazgatás rendszerébe bekerültek a járások, az oktatás szervezésébe a Klebelsberg Kunó Intézményfenntartó Központ (KLIK). Azonban ez közel sem jelenti azt, hogy az önkormányzatoknak kevesebb feladatuk lenne, hanem más jellegű, a helyi, települési feladatok és az ehhez kapcsolódó központi elképzelések végrehajtása és ennek megszervezése került előtérbe. Mindenképpen fontos feladat azonban megfogalmazni minden olyan célkitűzést, feladatot, mi szükséges ahhoz, hogy előrébb mozdítsuk településünket több tekintettben is. Azt is látni kell, hogy jelenleg az önkormányzatnak vannak likviditási gondjai, pénzügyileg nem kiegyensúlyozott, nagyobb léptékű fejlesztésre, beruházásra csak akkor nyílik lehetőség, ha arra központi vagy pályázati forrás van. Az önkormányzat saját bevételei csak a kötelező feladatok központi finanszírozásának kiegészítésére szolgálnak.

Szoros, sőt meglehetősen aggályos pénzügyi helyzetünk ellenére is meg kell terveznünk a jövőnket, meg kell alkotnunk egy reális, vállalható jövőképet, amely

- képes célirányosan megjeleníteni a település adottságait, értékeit és a stratégiai célkitűzéseket nagyarányú társadalmi támogatottsággal elfogadtatni,

* konkrét cselekvési programmá alakítható, bontható, melynek végrehajtásában a település minden közszereplője megtalálja a maga szerepét, lehetőségét, feladatát,
* a képviselő-testület által jóváhagyott településfejlesztési koncepció formájában megfelelő dokumentuma lehet a település alakításának.

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

- a célkitűzések egymásra épülő megvalósítására,

- a szükséges anyagi források és eszközök megteremtésére.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

* a pályázati lehetőségek felkutatására és kiaknázására,
* az önkormányzat sajátosságaira támaszkodva új lehetőségek keresésére,
* a meglévő források nagyobb mértékű kihasználására.

**HELYZETELEMZÉS**

Gátér község Kiskunfélegyháza és Csongrád között, a 451. sz. főútvonal mentén helyezkedik el, lakóinak száma a 2015. évi statisztikai adatok szerint 985 fő. A község demográfiai helyzete évtizedek óta lassú, de folyamatos csökkenést mutat.

A település intézményi ellátottsága a megyei átlaghoz képest gyengének mondható, ugyanis a község a működéshez szükséges valamennyi egészségügyi szolgáltatást nem önállóan, hanem Kiskunfélegyháza város körzeteként, együttműködési megállapodással látja el (háziorvosi alapellátás, fogászati ellátás, körzeti védőnői szolgálat). A helyi általános iskola fenntartója és üzemeltetője a KLIK, a helyi óvodát az önkormányzat működteti. Az intézmények műszaki állapota jellemzően felújításra szoruló, hiszen az önkormányzat a helyi bevételeiből csak minimális összeget tud felújításokra fordítani, többnyire csupán kisebb pályázati önerőt képes biztosítani.

**A gazdasági program összeállítását befolyásoló tényezők**

* a kormányzat gazdaságpolitikája,
* a megyei területfejlesztési operatív program,
* nemzeti és EU-s pályázati források,
* a település adottságai, a lakosság összetétele, igényei,
* az önkormányzat vagyoni helyzete, jelenlegi, illetve várható pénzügyi kondíciói,
* a polgármesteri program,
* a képviselő-testület javaslatai,
* a településen működő intézmények és szervezetek javaslatai, elvárásai.

**A KORMÁNY GAZDASÁGPOLITIKAI CÉLKITŰZÉSEI, FEJLESZTÉSI IRÁNYAI**

A gazdasági program meghatározásánál elengedhetetlen a pénzügyi lehetőségek számbavétele. A kormány a fejlesztési irányelveit az új energiapolitika, a vidékfejlesztés, a területfejlesztés, a növekvő foglalkoztatás témakörében határozta meg, mely fejlesztési irányok kihatnak az önkormányzatok fejlesztési elképzeléseire is.

A kormányprogram szerint a fejlődés húzóágazatai:

- területi operatív program, KEHOP,

- az üzleti- és kereskedelmi szolgáltatás,

- az idegenforgalom és falusi turizmus.

 **Pénzügyi helyzet:**

Az önkormányzat vagyona: mérleg szerinti bruttó önkormányzati vagyon 224 867 e Ft, amely magában foglalja az összes forgalomképes és forgalomképtelen vagyont is.

*Az önkormányzat pénzügyi, likviditási helyzetét az elmúlt 4 évben az alábbiak jellemezték:*

* az önkormányzat a fizetőképessége fenntartásához minden évben rákényszerült a működőképességet megőrző rendkívüli állami támogatás igénybe vételére.
* működési, fejlesztési hitel felvételére nem került sor.

 **Az önkormányzat költségvetésének kiadási és bevételi
 főösszegei (ezer forintban)**

|  |  |  |  |
| --- | --- | --- | --- |
| **2011.** | **2012.** | **2013.** | **2014.** |
| **114.438e** | **110.074e** | **68.177e** | **75.588e** |

**A költségvetési kiadások közül:**

2013. évtől az általános iskola finanszírozása átkerült a KLIK-hez, 2014-től nőttek az óvoda személyi jellegű és a járulék kiadásai.

A költségvetés kiadási oldalát csökkentheti a Faluház energetikai épület-felújításából eredő megtakarítás.

**Bevételek:**

A költségvetési bevételek közül:

- stagnálnak az önkormányzatok sajátos működési bevételei (helyi adó bevételek: iparűzési adó), illetve a gépjárműadó 40%-a marad az önkormányzat hatáskörében.

- csökkentek az önkormányzatok költségvetési támogatása jogcímén kapott összegek.

A költségvetési bevételek szerkezetére hatást gyakorolhat az, hogy a költségvetési támogatások reálértéke csökken és egyre több saját bevétel megszerzésére, illetve pályázati források bevonására lesz szükség a működőképesség megtartásához.

További megtakarítást jelenthet az étkeztetés nyersanyag ellátásának az önkormányzati konyhakertből történő kiegészítése.

**A GAZDASÁGI PROGRAM ANYAGI FORRÁSAINAK MEGTEREMTÉSE**

A gazdasági programban meghatározottak megvalósításához szükséges anyagi források biztosítása érdekében az alábbi feladatok rögzíthetők:

* A pályázati források figyelése, igénylése és megszerzése.
* Az önkormányzat sajátos működési bevételeinek növelési lehetőségeit meg kell keresni olyan adórendszer megteremtésével, mely megfelel a helyi adópolitika elvárásainak és hatékony eszköze az önkormányzat saját forrás növelésének.
* Közteherviselés ( hátralékok behajtása, adómorál javítása) biztosítása.
* A képviselő-testület nyomon követi a költségvetési támogatási rendszert és az elképzeléseivel összhangba hozva igyekszik kihasználni a rendszer által nyújtott lehetőségeket.
* Az önkormányzat áttekinti a meglévő vagyontárgyait, azok hasznosításának módját és lehetőségeit, a fenntartási, üzemeltetési költségek nagyságát. Javaslatot dolgoz ki az egyes vagyontárgyak megfelelő kihasználására, a jogi eszközökkel történő értéknövelő beruházásokra.
* A település szerkezeti és szabályozási tervét a helyi építési rendelettel összhangban úgy kell végrehajtani, hogy az önkormányzati beruházások megvalósítására, családi lakóházak építésére, partnerszervezetek beruházásaira (térség, közműszolgáltató cégek, vízügyi- és természetvédelmi beruházások, stb.), gazdasági, a mezőgazdasági és turisztikai vállalkozások számára vonzó legyen.

**A TELEPÜLÉS FEJLESZTÉSÉNEK ALAPELVEI**

Gátér község település fejlesztési tervét a település széles nyilvánossága bevonásával kell végrehajtani. Ez a biztosítéka annak, hogy a fejlesztési tervekből azok az elemek valósuljanak meg, melyek a település jövőjét, hosszú távú fejlődését és fejlesztését szolgálják.

Ezek:

* a térségi kapcsolatok erősítése,
* a település fejlesztésének összehangolása a megyei és térségi fejlesztési elképzelésekkel,
* a munkahelyteremtés,
* idegenforgalmi attrakciók kialakítása, turizmus fejlesztése
* az építészeti arculat, a még meglévő építészeti értékek megőrzése,
* a népesség számának szinten tartása ill. lehetőség szerinti emelése,
* a település megtartóerejének, a település potenciáljának növelése, ifjúságmegtartó, családbarát programok kidolgozása és megvalósítása, ennek keretében kedvezményes áron építési telkek biztosítása (kiemelt figyelemmel a több gyermekes családokra),
* a szolgáltatások fejlesztése,
* a természeti környezet fejlesztése, a belterületi zöldfelületek igényes kialakítása,
* a környezetvédelem, a környezetterhelések minimalizálása, az emberközpontú környezetszemlélet érvényre juttatása, a vidéki életforma népszerűsítése.

A településfejlesztés legfőbb célkitűzése, hogy az önkormányzati vagyon a képviselő-testület ciklusa alatt tartósan ne csökkenjen. A szükségessé vált fejlesztések elvégzéséhez a képviselő-testületnek meg kell találnia a szükséges forrásokat, emellett zökkenőmentes működést is biztosítani kell.

A településfejlesztés széles nyilvánosságának biztosítása okán

* a településfejlesztésbe be kell vonni a lakosságot, a vállalkozásokat és az önszerveződő közösségeket.
* a település honlapját folyamatosan fejleszteni szükséges, a községi újságban biztosítani kell a lakossági gondolatok megjelentetését
* biztosítani kell a képviselő-testület működésével kapcsolatos közérdekű adatok nyilvánosságát,
* biztosítani kell az intézményeknek, a civil szervezeteknek a településen rendezett programjainak nyilvánosságát,
* a turisztikai kiadványokat kell készíteni.

A településfejlesztés során figyelembe kell venni azokat a fejlesztéseket, programokat, melyekhez kapcsolódva gazdasági számítások igazolják azt, hogy a fejlesztés eredményeként az önkormányzat tartósan a korábbi éveknél magasabb bevétellel, illetve alacsonyabb kiadással számolhat.

Az elkövetkezendő években jelentős pályázati források nyílnak meg, fontos, hogy a településfejlesztés egyik eszközévé váljon a pályázati tevékenység.

Ennek érdekében

* fontos a pályázatok folyamatos figyelemmel kísérése,
* amennyiben szükséges, a sikeres pályázat reményében megfelelő szakértelemmel rendelkező személyt kell keresni és megbízni,
* a pályázatokhoz megfelelő önerőt kell biztosítani.

**FEJLESZTÉSI ELKÉPZELÉSEK**

Ezen gazdasági programnak nem tiszte a fejlesztési elképzelések időrendi és költség szerinti besorolása. Főként azért nem, mert önkormányzatunk anyagi helyzete saját erőből nem, csak akkor teszi lehetővé nagyobb fejlesztések, beruházások megvalósítását, ha azokhoz pályázati vagy egyéb állami támogatást kapunk. Ezek időpontja és határideje jelenleg nem ismert, tehát nem is tervezhető. Ennek ellenére szükséges a hosszú távú fejlesztési elképzelések megfogalmazása, amelyek során a Helyi Közösségi Akadémia által megfogalmazott stratégiai programra és a polgármesteri programra támaszkodtunk.

1. **Infrastruktúra fejlesztés:**
* takarékossági szempontból az önkormányzati épületek energiahatékonyságának növelése (nyílászáró csere, külső szigetelés, fűtésrendszer korszerűsítése)
* LED-es közvilágítás kialakítása
* külterületi utak rendbe tétele, karbantartása
* belvízelvezető csatornahálózat kiépítése (elsősorban a nagyobb terület vizeit összegyűjtő és elvezető Vízmű-köz és Petőfi utca mentén)
* üres ingatlanok kihasználása, lehetőség szerint munkahelyteremtéssel kombinálva
* bankautomata telepítése
* ravatalozó felújítása
* fedett kerékpártároló kialakítása
1. **Környezetvédelem**:
* parlagfűirtás, általános gyommentesítés, a lakatlan, gondozatlan ingatlanok tisztán tartása
* községünk tisztaságáért program kidolgozása: rendszeres szemétszedés, virágosítás
* közterületeink virágosítása
* szelektív hulladékgyűjtés népszerűsítése, komposztálás elterjesztése
1. **Oktatás, művelődés**
* óvodai nevelés színvonalának megtartása, emelése, a „zöld óvoda” cím megtartása, művészeti nevelés előnyben részesítése
* tehetséges, szociálisan rászorult hallgatók támogatása ( Bursa )
* ünnepeink, rendezvényeink megtartása, színvonalának, az azon való résztvevők számának növelése
* megyei könyvtári ellátásban való részvétel megtartása, az együttműködés gazdagítása
1. **Szociális és egészségügyi ellátás**
* Jelenlegi szociális és egészségügyi rendszer fenntartása (vállalkozási szerződés alapján ), lehetőség szerinti javítása mindennapos helyi ellátással
* Szociálisan rászorult személyek támogatása (települési támogatási rendelet szerint)
* Kötelező és ajánlott szűrővizsgálatok népszerűsítése
1. **Közbiztonság**
* Jó együttműködés fenntartása rendőrséggel, polgárőrséggel
* Közterületek, rendezvények rendjének megőrzése
1. **Civil szervezetek**
* Civil szervezetek számának, a bennük tevékenykedő lakosság számának növelése,
* civilek bevonása az önkormányzati folyamatokba, döntés előkészítésbe
* civil szervezetekkel a jó kapcsolat ápolása, fejlesztése
* programjaik támogatása, népszerűsítése

**MUNKAHELYTEREMTÉS**

* Mezőgazdasági település lévén elsősorban a növénytermesztés és állattenyésztés területén kell törekednünk munkahely teremtésre: az önkormányzati szántók művelésébe be kell vonni a lakosságot, másrészt a háztáji kiskertekben gazdasági célra végzett növénytermesztést megvalósítani
* A kihasználatlanul álló önkormányzati és magáningatlanok hasznosítása vállalkozói telephelyként
* Helyi termék értékesítési hálózat kiépítése
* Helyi turisztikai attrakciók kialakítása, a lakosság bevonása a turisztikai szolgáltatásokba (étkeztetés, szálláshelyek biztosítása, erdei iskolai lehetőség kidolgozása)
* Távmunka lehetőségének kihasználása
* Közmunka program folytatása

**ÖSSZEGZÉS**

Gátéron a települési életminőség javítása nem kizárólagos önkormányzati jog, de nem is egyedül az önkormányzat feladata és kötelessége. Önkormányzatunk alapvető célja az, hogy a községi infrastruktúra további fejlesztésével, a közszolgáltatások színvonalának emelésével javítsa a település polgárainak életminőségét. Ebben a törekvésében az önkormányzat számít a község minden polgárára, a civil szervezeteknek, az itt működő vállalkozásoknak, az itt érdekelt közszolgáltatóknak, az állami és önkormányzati intézmények minden munkatársának aktív részvételére és konstruktív együttműködésére. Az önkormányzatunk törekszik arra, hogy a különböző erőket és tevékenységeket a lehető legnagyobb mértékben összehangolja, közös cél érdekében összekovácsolja, majd egybetartsa minden itt élő és tevékenykedő ember közös java érdekében. A Képviselő-testület tagjai ebben a munkában felelősségteljes szolgálati tevékenységet fejtenek ki.